b'\n_START_ARTICLE_\nDvorac Esterhazy u Dardi\n_START_PARAGRAPH_\nDvorac Esterh\xc3\xa1zy nalazi se u op\xc4\x87ini Darda, kraj Osijeka._NEWLINE_Prvi posjednici vlastelinstva Darda bili su Janos i Friedrich Veterani, koji su imanje stekli u doba kralja Karla VI. Kraljica Marija Terezija daruje Dardu obitelji Esterh\xc3\xa1zy 1749. godine, te oni ostaju vlasnici \xc4\x8ditavo stolje\xc4\x87e._NEWLINE_Nije poznato to\xc4\x8dno vrijeme izgradnje dvorca, ali se pretpostavlja da je podignut na prijelazu 18. u 19. stolje\xc4\x87e za vrijeme Franje Esterh\xc3\xa1zyja. U literaturi spominje Ivan Kazimir Esterh\xc3\xa1zy kao mogu\xc4\x87i graditelj dvorca 1813. godine._NEWLINE_Dvorac je jednokatna gra\xc4\x91evina povr\xc5\xa1ine od 1.700 \xc4\x8detvornih metara. Izgra\xc4\x91en je u klasicisti\xc4\x8dkom stilu. Ima trokrilan U-tlocrt, gdje se prostorije ve\xc5\xbeu na uzdu\xc5\xbeni hodnik uz dvori\xc5\xa1no pro\xc4\x8delje. Na glavnom je ulazu sredi\xc5\xa1nji rizalit s altanom i trokutnim zabatom. Bo\xc4\x8dna krila dvorca jednostavnih su linija, a u dvori\xc5\xa1nom dijelu nastavljaju se u prizemnim gospodarskim zgradama. U kompleks dvorca i perivoja ulazi se kroz secesijska vrata - rad nepoznatog majstora._NEWLINE_Iako dvorac u Dardi po vrijednosti spada u drugu spomeni\xc4\x8dku kategoriju, u lo\xc5\xa1em je stanju. Za vrijeme Domovinskog rata devastiran je i oplja\xc4\x8dkan te \xc4\x8deka obnovu. Uz adaptaciju dvorca, bila je planirana i aktivnija briga o za\xc5\xa1ti\xc4\x87enom perivoju, ali jo\xc5\xa1 nije ostvareno ni\xc5\xa1ta od toga. Dvorac je u novije vrijeme koristilo poduze\xc4\x87e Belje kao sjedi\xc5\xa1te Agroindustrijskog razvoja. U svibnju 2009. poduze\xc4\x87e Belje (koncern Agrokor) darovao je dvorac op\xc4\x87ini Darda s ciljem da ga se u\xc4\x8dini dostupnijim javnosti._NEWLINE_U blizini dvorca nalazi se \xc5\xbeupna crkva sv. Ivana Krstitelja.'